เกียรตินาคินผุดสาขา รองรับเศรษฐีรุ่นใหม่
เกียรตินาคินปรับกลยุทธ์สาขา รองรับเศรษฐีรุ่นใหม่ ตามแผนเพิ่มสินทรัพย์เอยูเอ็มให้ได้ 1 แสนล้าน
30 ส.ค. 2559

เกียรตินาคินปรับกลยุทธ์สาขา รองรับเศรษฐีรุ่นใหม่ ตามแผนเพิ่มสินทรัพย์เอยูเอ็มให้ได้ 1 แสนล้าน
นายอภินันท์ เกลียวปฏินนท์ ประธานเจ้าหน้าที่บริหาร ธนาคารเกียรตินาคิน ในกลุ่มธุรกิจการเงินเกียรตินาคินภัทร เปิดเผยว่า ธนาคารได้ยกระดับสาขา 3 แห่งขึ้นเป็นศูนย์กลางทางการเงินเสร็จแล้ว ประกอบด้วย สาขาเซ็นทรัลเวิลด์ เยาวราช และทองหล่อ ที่มีปริมาณธุรกรรมลูกค้ามากที่สุด 3,000-4,000 ล้านบาท โดยจะเพิ่มธุรกรรมให้เป็นหมื่นล้านบาทต่อสาขา ตามแผนไฟแนนเชียลฮับ เน้นการลงทุนและวางแผนทางการเงินจากความเชี่ยวชาญของภัทร และปล่อยสินเชื่อได้เหมือนสาขาทั่วไป
ทั้งนี้ เพื่อขยายฐานในกลุ่มลูกค้าที่มีความมั่งคั่งตั้งแต่ 2-30 ล้านบาท (Mass Affluent) ที่ขณะนี้กลุ่มดังกล่าวมีพอร์ตการลงทุนไม่รวมเงินฝากเพียง 1.5 หมื่นล้านบาท โดยวางแผนให้พอร์ตเพิ่มขึ้นเป็น 1 แสนล้านบาท ภายใน 3 ปี จากปัจจุบันภัทรมีพอร์ตลูกค้ามั่งคั่งรวม 3.5 แสนล้านบาท ส่วนใหญ่เป็นลูกค้าไฮเน็ตเวิร์ธที่มีไม่กี่รายในประเทศ แต่กลุ่ม Mass Affluent มีถึงกว่า 5 แสนคน ในระบบ 
“ได้มีการปรับปรุงกระบวนการดูแลลูกค้าให้มีความสะดวก เพิ่มเครื่องมือทำธุรกรรมด้วยตัวเอง เบื้องต้นธนาคารได้ออกแอพพลิเคชั่นโมบายแบงก์กิ้งสำหรับลูกค้าที่สามารถดูข้อมูลพอร์ตส่วนตัว ซื้อขายกองทุน ดูผลตอบแทน รวมทั้งมีบทวิเคราะห์อีกด้วย”นายอภินันท์ กล่าว